钦定古今图书集成/明伦汇编/官常典/第192卷 > 陆玩
## 钦定古今图书集成/明伦汇编/官常典/第192卷 > 陆玩

按《晋书陆晔传》：“晔弟玩，字士瑶，器量淹雅，弱冠有美
名，贺循每称其清允平当，郡檄纲纪，东海王越辟为
掾，皆不就。元帝引为丞相参军。时王导初至江左，思
结人情，请婚于玩。玩对曰：‘培𪣻无松柏，薰莸不同器。
玩虽不才，义不能为乱伦之始’。导乃止。玩尝诣导食
酪，因而得疾，与导笺曰：‘仆虽吴人，几为伧鬼’。”其轻易
权贵如此。累加奋武将军，征拜侍中，以疾辞。王敦请
为长史，逼以军期，不得已乃从命。敦平，尚书令郗鉴
议敦佐吏不能匡正奸恶，宜皆免官禁锢。会温峤上
表申理，得不坐。复拜侍中，迁吏部尚书，领会稽王师，
让不拜。转尚书左仆射，领本州大中正。及苏峻反，遣
玩与兄晔俱守宫城，玩潜说匡术归顺，以功封兴平
伯，转尚书令。又诏曰：“玩体道清纯，雅量弘远，历位内
外，风绩显著，宜居台司，以允众望。”授左光禄大夫、开
府仪同三司，加散骑常侍，馀如故。玩频自表，优诏褒
扬。重复自陈曰：“臣实凡短，风操不立，阶缘嘉会，便蕃
荣显，遂总括台宪，豫闻政道，竟不能敷融元风，清一
朝序。咎责之来，于臣已重。诚以身许国，义忘曲让，而
㥪㥪所守，终于陈诉者，特以端右机要，事务殷多。臣
已盈六十之年，智力有限，疾患深重，体气日弊，朝夕
自励，非复所堪。若偃息苟免，职事并废，则莫大之悔，
天下将谓臣何！乞陛下披豁圣怀，霈然垂允。”诏不许。
玩重表曰：“臣比披诚款，不足上畅天聪，圣恩徘徊，厉
以体国。”臣闻至公之道，上下元同，用才不负其长，量
力不受其短，虽加官重禄，无世不有，皆庸勋亲贤，时
所须赖，兼统以济世务，非优崇以荣一人。臣受遇三
世，恩隆宠厚，岂敢辞职事之劳，求冲让之誉？徒以端
右要重，兴替所存，久以无任，妨贤旷职。臣犹自知不
可，况天下之人乎！今复外参论道，内统百“揆，不堪之
名，有如皎日。愿陛下少垂哀矜，使四海知官不可以
私于人，人不可以私取官，则天工弘坦，谁不谓允！”犹
不许。寻而王导、郄鉴、庾亮相继而薨，朝野咸以为三
良。既没，国家殄瘁，以玩有德望，乃迁侍中、司空，给羽
林四十人。玩既拜，有人诣之，索杯酒泻置柱梁之间，
咒曰：“当今乏才，以尔为柱石，莫倾人梁栋邪！”玩笑曰：
“戢卿良箴。”既而叹息，谓宾客曰：“以我为三公，是天下
为无人。”谈者以为知言。玩虽登公辅，谦让不辟掾属。
成帝闻而劝之，玩不得已而从命，所辟皆寒素有行
之士。玩翼亮累世，常以弘重为人主所贵。加性通雅，
不以名位格物，诱纳后进，谦若布衣，由是缙绅之徒
莫不荫其德宇。后疾甚，上表曰：“臣婴遘疾疢，沈顿历
月，不蒙痊损，而日夕渐笃。自省微绵，无复生望。荷恩
不报，孤负已及。仰瞻天覆，伏枕霣涕。臣年向中寿，穷
极宠荣，终身归全，将复何恨！惟愿陛下崇明圣德，弘
敷洪化，会构祖宗之基，道济群生之命。臣不胜临命
遗恋之情，贪及视息，上表以闻。”薨，年六十四，谥曰康。
给兵千人，守冢七十家。太元中，功臣普被减削，司空
何充等止得六家，以玩有佐命之勋，先陪陵而葬，由
是特置兴平伯官属以卫墓。子始嗣。